Bestuurder van rampbus in hof ná hy wou vlugDie noodlottige busongeluk. Foto: Honnetsweng EMS Die busbestuurder wat van strafbare manslag aangekla word ná die ongeluk wat die lewe van nege mense geëis het, het Dinsdag in die Polokwane-landdroshof verskyn. Kol. Moatshe Ngoepe, woordvoerder van die polisie, het gesê George Themba (41) van Zimbabwe is borgtog geweier en die saak is tot volgende maand uitgestel. Hy staan tereg op nege aanklagte van strafbare manslag en ŉ bykomende klag van roekelose en of nalatige bestuur. Themba is ná Vrydag se noodlottige ongeluk op die N1-Suid tussen Polokwane en Mokopane in ŉ hospitaal opgeneem. Hy het egter verdwyn nadat hy uit die hospitaal ontslaan is en het in die rigting van die Beitbrug-grenspos gevlug. Polisiebeamptes het ŉ wenk ontvang en Themba aangekeer waar hy in ŉ goederevragmotor probeer wegkruip het om die grens só onwettig oor te steek. Themba het glo beheer verloor oor die bus wat van Polokwane na Gauteng op pad was waarna die bus omgeslaan het. Hy en 51 passasiers is tydens die ongeluk beseer terwyl nege mense op die toneel dood verklaar is. Ngoepe het gesê die polisie is intussen steeds besig om die oorledenes te identifiseer.